# Илсөяр Иксанова

Илсөяр Иксанова (Илсөяр Вазыйх кызы Гарипова) — шагыйрә, журналист, «Түгәрәк уен» журналының баш мөхәррире (2011 елдан). С. Сөләйманова (2006), Һ. Такташ премияләре лауреаты. Татарстан Язучылар берлеге әгъзасы (1993 елдан). Татарстанның атказанган сәнгать эшлеклесе (2016). Татарстан Язучылар берлеге рәисенең иҗат мәсьәләләре буенча беренче урынбасары (2021 елдан).

# Илсөяр Иксанова
## Тәрҗемәи хәле

1966 елның 7 февралендә Татарстан АССРның Лаеш районы Татар Сараланы авылында туган. Казан дәүләт университетының татар филологиясе бүлеген тәмамлаган (1988).
* 1988-1989 Татарстан китап нәшриятында корректор.
* 1989-1991 «Яшь ленинчы» газетасы хезмәткәре.
* 1991-1997 «Шәһри Казан» газетасы хезмәткәре.
* 1997-1998 «Ялкын» журналы редакциясендә бүлек мөхәррире .
* 1999–2001 «Салават күпере» журналы хезмәткәре.
* 2003-2011 «Сөембикә» журналында бүлек мөхәррире .
* 2011 елдан «Түгәрәк уен» журналы баш мөхәррире.
* 2021 елдан Татарстан Язучылар берлеге рәисенең иҗат мәсьәләләре буенча беренче урынбасары

# Илсөяр Иксанова
## Иҗаты

Мәктәптә башлангыч сыйныфларда укыганда ук шигырьләр яза башлый. Беренче шигъри тәҗрибәләре «Кама ягы» газетасы (Лаеш районы), «Яшь ленинчы» (хәзерге «Сабантуй») һәм «Татарстан яшьләре» газеталары битләрендә басыла, «Татарстан яшьләре» газетасы оештырган әдәби бәйгеләрдә катнаша.
Студент елларында (1983-1988) Казан дәүләт университетының М. Мәһдиев җитәкләгән «Әллүки» әдәби түгәрәгенә йөри. Журналист буларак, кызыклы шәхесләр, әдәбият-сәнгать әһелләре турында язылган мәкаләләре, алар белән оештырган интервьюлары аша танылу ала. «Ышанасы килә» дигән беренче китабы (шигырьләр җыентыгы) 1991 елда 10 мең тираж белән басыла, «Кышкы канәферләр» дигән икенче китабы 1999 елда, «Син – язган язмышым» дигән өченче китабы 2003 елда нәшер ителә. Шигырьләренең төп нигезен кеше язмышы, хатын-кыз гаме, гаилә, мәхәббәт турында фәлсәфи уйланулар, күңел кичерешләре тәшкил итә, алар хисләрнең ихласлыгы, беркадәр моңсу-сагышлы аһәңе һәм тел бизәкләренең муллыгы белән укучыны җәлеп итәләр.
Чәчмә әсәрләр – хикәяләр дә яза. Әсәрләре җитди-фәлсәфи эчтәлеге һәм теленең шигърилеге белән аерылып тора.

# Илсөяр Иксанова
## Бүләкләре, мактаулы исемәре

* 2006 ― С. Сөләйманова исемендәге әдәби премия (кызыксындыру премиясе).
* 2016 ― Татарстанның атказанган сәнгать эшлеклесе.

# Илсөяр Иксанова
## Библиография

* Ышанасы килә: шигырьләр. — Казан: Татарстан китап нәшрияты, 1991. — 111 с. — ISBN 5298007171.(тат.)
* Кышкы канәферләр: шигырьләр. — Казан: Татарстан китап нәшрияты, 1999. — 95 с. — ISBN 5298009263.(тат.)
* Син — язган язмышым: шигырьләр = Ты — судьба моя: стихотворения. — Казан: «Матбугат йорты» нәшрияты, 2003. — 95 с. — ISBN 5891202263.(тат.)(рус.)
* Кырык кыл: шигырьләр. — Казан: Татарстан китап нәшрияты, 2008. — 239 с. — ISBN 9785298016605.(тат.)
* Балан чәчәге: повесть, хикәяләр, телевизион фильм өчен сценарий, эссе. — Казан: Татарстан китап нәшрияты, 2016. — 191 с. — ISBN 9785298031417.(тат.)
* Гомер сурәте: шигырьләр. — Казан: Татарстан китап нәшрияты, 2018. — 223 с. — ISBN 9785298036115.(тат.)
* Биюче бал корты: балалар өчен шигырьләр. — Казан: Татарстан китап нәшрияты, 2020. — 31 с. — ISBN 9785298039642.(тат.)
* Я вздрогну от закатного луча. — Казан: Татарстан Язучылар берлегенең «Язучы» нәшрияты, 2024.(рус.)